አንዳንድ የጀርመን ባለሥልጣናት በፍርድ ቤቱ ውሳኔ አዝነዋል ። ከነዚህ አንዱ የወግ አጥባቂው የጀርመን ክርስቲያን ዲሞክራት ህብረት ፓርቲ አባል የጀርመን የሃገር ውስጥ ጉዳይ ሚኒስቴር ምክትል ሚኒስትር ጉንተር ክሪንግስ ናቸው ። በርሳቸው አስተያየት ቋንቋ ከህብረተሰቡ ጋር ተቀርርቦና ተመሳስሎ ለመኖር አስፈላጊ በመሆኑ ነው የጀርመን መንግሥት ከትዳር አጋሮቻቸው ጋር ጀርመን በቋሚነት ለመኖር ለሚፈልጉ የውጭ ዜጎች ቢያንስ መሰረታዊ የቋንቋ እውቀት እንዲኖራቸው ያስገደደው ። የጀርመን መንግሥት እንደሚለው የቋንቋ ችሎታን ቪዛ ለመስጠት ግዴታ ያደረገው የውጭ ዜጎች ከጀርመናውያን ጋር ተቀራርበውና ና ተግባብተው እንዲኖሩ ለማገዝ ብቻ ሳይሆን የግዳጅ ጋብቻዎችንም ለመከላከል ጭምር ነው ።ኤይዳን ኦዞጉዝም ጀርመን ውስጥ ቋንቋ የማወቅ አስፈላጊነትን አጉልተው ነው የሚናገሩት ።ይሁንና ከባዱ ነገር ይላሉ ኦዞጉዝ አመልካቾች ፈተናውን ከወደቁ በኋላ ወደ የትዳር አጋራቸው ወደ ሚኖርበት ጀርመን እንዳይገቡ መከልከላቸው ነው ።
